

LĪVĀNU NOVADA PAŠVALDĪBA

Reģistrācijas Nr. 90000065595, Rīgas iela 77, Līvāni, Līvānu novads, LV – 5316

tel. 65307250, [www.livani.lv](http://www.livani.lv) e-pasts pasts@livani.lv

APSTIPRINĀTS

ar Līvānu novada pašvaldības domes

2023. gada 30. novembra

sēdes protokola Nr.14 lēmumu Nr.14-22

**LĪVĀNU NOVADA PAŠVALDĪBAS POLICIJAS NOLIKUMS**

 Izdots saskaņā ar Valsts pārvaldes iekārtas likuma 28.pantu,

 73.panta pirmās daļas 1.punktu

 un Pašvaldību likuma 10.panta pirmās daļas 8.punktu

**I. Vispārīgie noteikumi**

1. Līvānu novada Pašvaldības policijas (turpmāk – Pašvaldības policija) nolikums nosaka Pašvaldības policijas galvenos uzdevumus un funkcijas, darba organizāciju, Pašvaldības policijas darbinieku pienākumus un tiesības, rīcību ar mantu un finanšu līdzekļiem, maksas pakalpojumu sniegšanas kārtību, darbības tiesiskuma nodrošināšanu un pārskatu iesniegšanas kārtību.

2. Pašvaldības policijas mērķis ir nodrošināt sabiedriskās kārtības un drošības uzturēšanu Līvānu novada pašvaldības (turpmāk – pašvaldība) administratīvajā teritorijā.

3. Pašvaldības policija ir Līvānu novada pašvaldības iestāde, kuras uzdevums ir aizsargāt personu dzīvību, veselību, tiesības un brīvības, īpašumu, sabiedrības un valsts intereses no noziedzīgiem un citiem prettiesiskiem apdraudējumiem.

4. Pašvaldības policijai ir savs zīmogs ar pašvaldības ģerboņa attēlu un pilnu Pašvaldības policijas nosaukumu, kā arī noteikta parauga dokumentu pārvaldības veidlapas.

5. Pašvaldības policijas darbības tiesiskais pamats ir Latvijas Republikas Satversme, likums “Par policiju”, citi Latvijas Republikas normatīvie akti un starptautiskie līgumi, kam pievienojusies Latvijas Republika, pašvaldības domes saistošie noteikumi un lēmumi, kā arī šis nolikums.

**II. Pašvaldības policijas funkcijas un galvenie uzdevumi**

6. Pašvaldības policijas funkcijas:

6.1. nodrošināt personu un sabiedrības drošību;

6.2. novērst administratīvos pārkāpumus un citus likumpārkāpumus;

6.3. izmeklēt un atklāt administratīvos pārkāpumus, meklēt personas, kas izdarījušas administratīvos pārkāpumus vai noziedzīgus nodarījumus;

6.4. sniegt palīdzību iestādēm, privātpersonām un personu apvienībām to tiesību aizsardzībā un ar likumu noteikto pienākumu realizācijā normatīvajos aktos paredzētajā kārtībā;

6.5. savas kompetences ietvaros piemērot administratīvos sodus un organizēt to izpildi.

7. Pašvaldības policijas uzdevumi:

7.1. kontrolēt, kā tiek ievēroti Latvijas Republikas likumi, Ministru kabineta noteikumi un pašvaldības saistošie noteikumi, par kuru pārkāpšanu paredzēta administratīvā atbildība un savas kompetences ietvaros piemērot administratīvos sodus;

7.2. novērst un pārtraukt sabiedriskās kārtības pārkāpumus. Ja ar Pašvaldības policijas spēkiem tos novērst vai pārtraukt nav iespējams, nekavējoties par to informēt Valsts policiju;

7.3. veikt preventīvus pasākumus likumpārkāpumu novēršanai, nepieciešamības gadījumā informēt par tiem kompetentās institūcijas un sadarboties ar tām šo apstākļu novēršanā;

7.4. veikt nepieciešamos pasākumus likumpārkāpuma novēršanai, pārkāpēja aizturēšanai, notikuma vietas apsargāšanai, nekavējoties par to paziņot Valsts policijai, kā arī nodot tai likumpārkāpēju un ar notikumu vai personu saistītās mantas un dokumentus, ja ir saņemtas ziņas par to, ka tiek gatavots vai ir izdarīts likumpārkāpums, kura izskatīšana ir Valsts policijas vai Valsts drošības dienesta kompetencē. Pildot šos pienākumus, Valsts policijas vai Valsts drošības dienesta darbinieku norādījumi ir saistoši Pašvaldības policijas darbiniekiem;

7.5. nodrošināt atrasto un Pašvaldības policijai nodoto dokumentu, mantu, vērtspapīru un cita īpašuma saglabāšanu līdz tā nodošanai īpašniekam vai kompetentai institūcijai;

7.6. kontrolēt ceļu satiksmes noteikumu ievērošanu, atbilstoši Ceļu satiksmes likumā noteiktajai kompetencei;

7.7. reģistrēt informāciju par pārkāpumiem un personām, kuras tos izdarījušas, kā arī Pašvaldības policijas veiktos pasākumus saistībā ar šo informāciju. Saskaņā ar normatīvajiem aktiem pieprasīt un saņemt, kā arī izsniegt informāciju;

7.8. saskaņā ar kompetento iestāžu vai institūciju un to amatpersonu norādījumiem piedalīties civilās aizsardzības pasākumu nodrošināšanā, glābšanas darbos, palīdzības sniegšanā cietušajiem Līvānu novada administratīvajā un sadarbības teritorijās;

7.9. saskaņā ar pašvaldības izpilddirektora (turpmāk – Izpilddirektors) norādījumiem veikt citus pašvaldības uzdevumus, kuri ietilpst Pašvaldības policijas kompetencē.

8. Pašvaldības policija, nodrošinot sabiedrisko kārtību, sadarbojas ar citām tiesībsargājošajām iestādēm vai institūcijām.

**III. Pašvaldības policijas struktūra, darbinieku tiesības un atbildība**

9. Pašvaldības policijas sastāvu veido pašvaldības policijas priekšnieks, vecākais inspektors un kārtībnieks.

10. Pašvaldības policijas darbinieks ir persona, kura ieņem pašvaldības iedibinātu policijas amatu, ievērojot amata aprakstā noteikto, pilda likumā “Par policiju” noteiktos pienākumus un uzdevumus pašvaldības administratīvajā teritorijā.

11. Pašvaldības policijas darbiniekam, pildot amata pienākumus saskaņā ar likumā „Par policiju” noteikto, ir tiesības lietot fizisku spēku, speciālos cīņas paņēmienus, speciālos līdzekļus un speciālos transportlīdzekļus.

12. Pašvaldības policijas struktūru, amatu sarakstu apstiprina ar pašvaldības domes lēmumu.

13. Pašvaldības policijas priekšnieku, normatīvajos aktos noteiktajā kārtībā ieceļ amatā un atbrīvo no amata pienākumu pildīšanas pašvaldības dome. Pašvaldības policijas priekšnieka amata tiesības, pienākumus un atbildību nosaka Izpilddirektors, noslēdzot ar Pašvaldības policijas priekšnieku darba līgumu un apstiprinot amata aprakstu.

14. Pašvaldības policijas priekšnieks:

14.1. vada Pašvaldības policijas darbu, nodrošinot sabiedriskās kārtības un drošības uzturēšanu pašvaldības administratīvajā teritorijā;

14.2. izstrādā Pašvaldības policijas tiešo un atbalsta funkciju un uzdevumu izpildei nepieciešamā finansējuma pamatojuma dokumentus, kurus pašvaldībā noteiktajā kārtībā iesniedz Pašvaldības policijas budžeta apstiprināšanai;

14.3. veic Pašvaldības policijas vadību, nodrošinot darbības nepārtrauktību un atbild par tās funkciju un uzdevumu izpildi, nosaka darba organizācijas un darbības prioritāros virzienus;

14.4. savas kompetences ietvaros izdod Pašvaldības policijas iekšējos normatīvos aktus un rīkojumus, kā arī pašvaldībā noteiktajā kārtībā virza pašvaldības domes saistošo noteikumu projektus apstiprināšanai;

14.5. izstrādā Pašvaldības policijas darbības stratēģiju apstiprinātā budžeta ietvaros un nodrošina prioritāšu vai darba plānu apstiprināšanu; saskaņā ar normatīvajos aktos noteikto atbildīgi rīkojas ar Pašvaldības policijas finanšu līdzekļiem; nodrošina Pašvaldības policijas materiālo vērtību saglabāšanu un materiāltehniskās bāzes atjaunošanu;

14.6. bez īpaša pilnvarojuma pārstāv Pašvaldības policiju valsts un pašvaldību iestādēs (institūcijās) vai nevalstiskajās organizācijās;

14.7. Pašvaldības policijas vārdā izdod un izsniedz Pašvaldības policijas pārstāvības pilnvaras un apstiprinātā budžeta ietvarā slēdz saimnieciskos līgumus Pašvaldības policijas darbības nodrošināšanai, saskaņojot ar pašvaldības izpilddirektoru.

14.8. organizē Pašvaldības policijas darbinieku profesionālo apmācību vai kvalifikācijas paaugstināšanu;

14.9. saskaņā ar administratīvā pārkāpuma tiesībās noteiktajiem amatpersonu statusiem ir augstākā amatpersona Pašvaldības policijā un ir pilnvarota veikt administratīvā pārkāpuma lietā pieņemtā lēmuma tiesiskuma un pamatotības kontroli.

14.10. nodrošina Pašvaldības policijas darba un darbības tiesiskumu, nodrošina Pašvaldības policijas uzdevumu un funkciju izpildei nepieciešamā tiesiskā regulējuma izstrādi un apstiprināšanu, veicina normatīvo aktu tiesisku, precīzu un nepārprotamu piemērošanu Pašvaldības policijā;

15. Pašvaldības policijas darbiniekus darbā pieņem un atbrīvo no darba Pašvaldības policijas priekšnieks.

16. Pašvaldības policijas darbinieki saskaņā ar administratīvā pārkāpuma tiesībās noteiktajiem amatpersonu statusiem ir amatpersonas, kuras pilnvarotas veikt administratīvā pārkāpuma procesu, un pilda amata (darba) pienākumus saskaņā ar darba līgumos, amata aprakstos noteiktajiem pienākumiem un tiesībām, kā arī atbilstoši pašvaldības vai Pašvaldības policijas iekšējos normatīvajos aktos, normatīvajos tiesību aktos vai rīkojumos noteiktajiem uzdevumiem.

17. Pašvaldības policijas darbinieki, likumā “Par policiju” noteiktos tiešos pienākumus un funkcijas pilda Pašvaldības policijas vienotajā formas tērpā, kas atbilst normatīvajos aktos noteiktajām Latvijas pašvaldību policijas formas tērpa pamatprasībām, kurā var būt rūpnieciski iestrādātas vai piestiprinātas uzšuves un atšķirības zīmes, kuras satur šādu informāciju:

17.1.personas identitātes pazīmes vai datus (vārda iniciālis un uzvārds vai darbinieka identifikācijas numurs);

17.2.piederību Latvijas pašvaldību policijai (uzraksts “PAŠVALDĪBAS POLICIJA”. Atļauts lietot arī uzšuves (zīmotnes) ar uzrakstu “LATVIJA” vai emblēmu ar Latvijas valsts karoga krāsām);

17.3.atšķirības zīmes, kas norāda piederību Pašvaldības policijai un Līvānu novadam (iestādes emblēmā vai zīmotnē uzraksts “LĪVĀNU NOVADA PAŠVALDĪBAS POLICIJA” vai ”PAŠVALDĪBAS POLICIJA”. Pašvaldības policijas emblēmās, zīmotnēs vai uzšuvēs tiek lietots Līvānu novada ģerbonis).

18. Pašvaldības policijas darbinieka apliecība, formas tērps un pienākumu pildīšanai nepieciešamais nodrošinājums Pašvaldības policijas darbiniekiem tiek izsniegts bez maksas. Pašvaldības policijas darbinieks, izbeidzot darba tiesiskās attiecības, Pašvaldības policijas darbinieka apliecību, formas tērpu un darba pienākumu pildīšanai izsniegto materiāli tehnisko nodrošinājumu nodod Pašvaldības policijas priekšniekam vai tā pilnvarotai personai.

19. Pašvaldības policijas darbiniekam, pildot amata pienākumus, jābūt vienota parauga Pašvaldības policijas darbinieka apliecībai, kuru izsniedz Pašvaldības policijas priekšnieks. Pašvaldības policijas darbinieka apliecībā, kura pēc personas pieprasījuma tiek uzrādīta, ir šādi rekvizīti:

19.1. apliecības numurs;

19.2. policijas darbinieka amata nosaukums;

19.3. Pašvaldības policijas darbinieka vārds, uzvārds;

19.4. Pašvaldības policijas darbinieka fotogrāfija formas tērpā;

19.5. Pašvaldības policijas priekšnieka paraksts.

**IV. Pašvaldības policijas manta un finanšu līdzekļi**

20. Pašvaldības policija tiek finansēta un tās materiāltehniskā apgāde tiek veikta no pašvaldības budžeta līdzekļiem.

21. Pašvaldības policijas priekšnieks, pašvaldībā noteiktajā kārtībā un termiņā, iesniedz Finanšu nodaļai ar Izpilddirektoru saskaņotu Pašvaldības policijas funkciju un uzdevumu nodrošināšanai nepieciešamā finansējuma pieprasījumu katram saimnieciskajam gadam.

22. Pašvaldības policijas grāmatvedības uzskaite, kā arī Pašvaldības policijas funkciju un uzdevumu nodrošināšanai nepieciešamā budžeta plānošana, uzraudzība un izpildes kontrole tiek veikta pašvaldībā noteiktajā kārtībā centralizēti.

**V. Pašvaldības policijas maksas pakalpojumi**

23. Pašvaldības policija ir tiesīga sniegt fiziskām un juridiskām personām normatīvajos aktos noteiktos maksas pakalpojumus.

24. Maksas pakalpojumu izcenojumus apstiprina pašvaldības dome un tie nevar pārsniegt Pašvaldības policijas izdevumus, kuri saistīti ar šo pakalpojumu sniegšanu.

25. Pašvaldības policija sniedz maksas pakalpojumus fiziskām un juridiskām personām gadījumos, ja Pašvaldības policijai ir maksas pakalpojuma nodrošināšanai nepieciešamie resursi un attiecīgā pakalpojuma sniegšana neapgrūtina Pašvaldības policijas funkciju un uzdevumu izpildi.

**VI. Pašvaldības policijas darbības kontrole, tiesiskuma nodrošināšana un pārskatu sniegšana**

26. Pašvaldības policija atrodas tiešā Izpilddirektora pakļautībā, savukārt pārraudzību pār Pašvaldības policijas darbu ir tiesīga veikt pašvaldības dome.

27. Pašvaldības policijas darbības tiesiskumu nodrošina Pašvaldības policijas priekšnieks un Pašvaldības policijas darbinieki, atbilstoši normatīvajos aktos, darba līgumā un amata aprakstā noteiktajai kompetencei.

28. Pašvaldības policijas priekšniekam ir tiesības atcelt prettiesiskus Pašvaldības policijas darbinieku lēmumus.

29. Pašvaldības policijas priekšnieks pieņem lēmumus par privātpersonas apstrīdētu pašvaldības policijas darbinieka pieņemto lēmumu vai faktisko rīcību.

30. Pašvaldības policijas priekšnieka pieņemtos lēmumus un faktisko rīcību var pārsūdzēt normatīvajos aktos noteiktajā kārtībā.

31. Sūdzības par Pašvaldības policijas darbinieku procesuālo rīcību vai pieņemtajiem lēmumiem administratīvo pārkāpumu lietās tiek iesniegtas un izskatītas normatīvajos aktos noteiktajā kārtībā.

32. Pašvaldības policijas priekšnieks reizi gadā iesniedz pašvaldībai pārskatu par Pašvaldības policijas funkciju izpildi un budžeta līdzekļu izlietojumu.

**VII. Noslēguma jautājums**

33. Lēmumu par pašvaldības policijas reorganizāciju vai likvidāciju pieņem Dome.

34. Nolikums stājas spēkā ar 2024.gada 1.janvāri.

Domes priekšsēdētāja vietniece Ginta Kraukle